Source: https://ispis.sk/judikatura/KSKE/6S27/2012
Timestamp: 2020-04-05 00:37:11+00:00
Document Index: 9361700

Matched Legal Cases: ['§ 218', '§ 103', '§ 11', '§ 105', '§ 250', '§ 246', '§ 246', '§ 85', '§ 250', '§ 202', '§ 246', 'súd ', 'súd ', '§ 218', '§ 11', '§ 105', 'súd ', '§ 250', '§ 246', '§ 246', 'súd ', '§ 85', 'súd ', 'súd ', 'súd ', '§ 250', 'súd ', '§ 202', '§ 246', '§ 250']

KSKE 6 S 27/2012 - iSpis
iSpis Judikatúra – KSKE 6 S 27/2012
KS v Košiciach, dátum 01.04.2012, sp.zn. KSKE 6 S 27/2012
§ 218 ods. 2 zákona č. 461/2003 § 103 OSP § 11 ods. 1 OSP § 105 ods. 1 OSP § 250 ods. 4 OSP § 246 ods. 1 OSP § 246a ods. 1 OSP § 85 ods. 1 OSP § 250d ods. 2 OSP § 202 ods. 3 písm. a) OSP § 246c ods. 1 OSP
Súd: Krajský súd Košice Spisová značka: 6S/27/2012 Identifikačné číslo súdneho spisu: 7012200169 Dátum vydania rozhodnutia: 02. 04. 2012 Meno a priezvisko sudcu, VSÚ: JUDr. Valéria Mihalčínová ECLI: ECLI:SK:KSKE:2012:7012200169.1
Uznesenie Krajský súd v Košiciach, v právnej veci žalobcu: K. J., T. D. Č.. O., H., právne zastúpený: JUDr. Ľubomírom Hudákom, advokátom, Advokátska kancelária so sídlom Mierová 87, Humenné, proti žalovanej: Sociálna poisťovňa, ústredie, so sídlom Ul. 29. augusta 8, Bratislava, v konaní o preskúmanie zákonnosti postupu a rozhodnutia žalovanej číslo: 45924-3/2011-BA, zo dňa 2. novembra 2011, takto
P o s t u p u j e vec na ďalšie konanie Krajskému súdu v Prešove.
Žalobou zo dňa 13. februára 2012 sa žalobca domáha preskúmania zákonnosti postupu a rozhodnutia žalovanej číslo: 45924-3/2011-BA zo dňa 2. novembra 2011, ktorým podľa § 218 ods. 2 zákona č. 461/2003 Z. z. o sociálnom poistení v znení neskorších predpisov zamietla odvolanie žalobcu a potvrdila rozhodnutie Sociálnej poisťovne, pobočka Košice, číslo: 704-3440052611-GC09/11-744 (59576-11/2011-KEM) , zo dňa 30. mája 2011.
Podľa § 11 ods. 1 O.s.p. konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania a trvá až do jeho skončenia.
Podľa § 105 ods. 1 tretia veta O.s.p. súd skúma miestnu príslušnosť prv, než začne konať o veci samej.
Podľa § 250 ods. 4 O.s.p. pri rozhodnutí správneho orgánu vydaného v správnom konaní je žalovaným v konaní podľa druhej hlavy piatej časti O.s.p. správny orgán, ktorý rozhodol v poslednom stupni.
Podľa § 246 ods. 1 O.s.p. na preskúmavanie rozhodnutí a postupov sú vecne príslušné krajské súdy, ak zákon neustanovuje inak.
Podľa § 246a ods. 1 O.s.p. miestne príslušným je súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa.
Žalobca má bydlisko v Humennom, preto je jeho všeobecným súdom podľa § 85 ods. 1 O.s.p. Okresný súd Humenné, ktorý sa nachádza v obvode Krajského súdu v Prešove.
Vzhľadom na citované zákonné ustanovenia ako aj na skutočnosť, že v tomto konaní je žalovaný orgán s pôsobnosťou pre celé územie Slovenskej republiky, je vecne príslušným na konanie krajský súd a miestne príslušným súdom je Krajský súd v Prešove.
V zmysle § 250d ods. 2 O.s.p., ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu.
Z vyššie uvedených dôvodov bolo potrebné rozhodnúť o postúpení veci miestne príslušnému Krajskému súdu v Prešove.
Proti tomuto uzneseniu opravný prostriedok n i e j e prípustný (§ 202 ods. 3 písm. a ) , § 246c ods. 1 druhá veta O.s.p. a § 250d ods. 2 O.s.p.) .